## La Generalitat reforça la seua estratègia integral contra el despoblament amb mesures centrades en la vivenda

*** El director general d’Administració Local participa en l’UJI en una jornada sobre territori i població**

El director general d’Administració Local, José Antonio Redorat, ha participat en la sessió inaugural del V Workshop on Territory and Population, jornada que se celebra en la Universitat Jaume I de Castelló de la Plana.

La trobada, organitzada conjuntament per la Càtedra AVANT de la Generalitat i l’Institut Interuniversitari de Desenvolupament Local (IIDL), ha reunit especialistes nacionals i internacionals per a debatre sobre els reptes del despoblament i les trampes del desenrotllament en els territoris rurals.

Durant la seua intervenció, Redorat ha subratllat la importància d’abordar el despoblament des d’una perspectiva integral, que combine polítiques públiques eficaces, innovació territorial i participació ciutadana. “Des de la Generalitat treballem perquè cap municipi es quede arrere, impulsant mesures que fomenten la cohesió territorial i l’equitat entre el món rural i urbà”, ha afirmat.

Un dels eixos destacats de la seua intervenció ha sigut l’accés a la vivenda en els municipis en risc de despoblament. Redorat ha presentat les noves línies d’actuació de la Direcció General d’Administració Local, que inclouen ajudes específiques per a l’adquisició d’espais públics destinats a vivenda, integrades en el Pla VIU de la Generalitat. Esta iniciativa pionera promou la vivenda pública des d’un enfocament col·laboratiu entre administracions i agents privats, amb l’objectiu d’oferir solucions residencials sostenibles en els territoris més vulnerables.

Així mateix, ha destacat la coordinació amb la Direcció General d’Urbanisme per a articular una estratègia territorial coherent i adaptada a les necessitats de cada localitat.

El *workshop* ha comptat amb la participació d’experts d’universitats espanyoles i internacionals, així com representants institucionals, que han abordat qüestions clau com la migració rural-urbana, l’envelliment de la població o la innovació territorial.

Fecha: 30/10/2025